## La Generalitat impulsa la innovació en infraestructures tecnològiques mitjançant la posada en marxa de l’Oficina Cloud i altres projectes TIC

*** L’Oficina Cloud perseguix la millor implantació de la computació en el núvol per a prestar servicis TIC avantguardistes
* La DGTIC ha iniciat, en 2025, la instal·lació de nous tallafocs de seguretat en els seus centres de dades**

La Conselleria d’Economia, Hisenda i Administració Pública impulsa la innovació en infraestructures de tecnologies de la informació i la comunicació (TIC), mitjançant la posada en marxa de l’Oficina Cloud i altres projectes de seguretat i bases de dades.

La Direcció General de Tecnologies de la Informació i les Comunicacions (DGTIC) ha posat en funcionament, en 2025, la nova Oficina Cloud de la Generalitat, una iniciativa per a estudiar la millor manera d’adoptar una estratègia de computació en el núvol (*cloud*) en l’Administració valenciana.

El director general de TIC, Javier Balfagón, ha explicat que l’Oficina està formada “per un conjunt de persones expertes en solucions tecnològiques innovadores basades en el núvol, que ens ajuden i guien per a garantir que triem les millors opcions, i que encara hi ha la possibilitat d’una marxa arrere si en algun moment ho necessitem”.

Després de l’impuls que va provocar la pandèmia a l’ús de l’administració electrònica, en 2024, la DGTIC va duplicar la capacitat dels centres de processament de dades (CPD) de la Generalitat per a augmentar la seua capacitat d’emmagatzematge de dades i millorar els temps de resposta en els servicis que s’oferixen a la ciutadania.

Els CPD o *data centers* de la Generalitat són les infraestructures físiques que allotgen els servidors que permeten processar, servir i emmagatzemar la informació que dona suport als servicis públics oferits per l’Administració. En els últims anys, s’ha produït un increment continu de la demanda de capacitats de computació i emmagatzematge dels CPD, a més d’una transició en el mercat cap a solucions basades en el núvol.

Balfagón ha detallat que, en este context, “era necessari disposar d’una estratègia de núvol híbrid, en la qual part de les capacitats es troben en els nostres centres de dades, i la resta en CPD de proveïdors externs, complint amb totes les garanties legals i de ciberseguretat”.

**Primer any de funcionament**

L’Oficina Cloud perseguix establir quina és la millor manera d’utilitzar, de manera òptima i adequada, la computació en el núvol en la Generalitat per a prestar servicis TIC avantguardistes, evitar així els possibles errors associats a esta mena de polítiques i maximitzar els beneficis del *cloud computing*.

Balfagón ha anunciat que, durant el seu primer any de funcionament, “l’Oficina ha treballat en l’actualització de l’estratègia de la Generalitat per al núvol, ajudant a establir els criteris que determinen quins projectes requerixen solucions *cloud* i quins no”.

A més, el director general de TIC ha destacat la labor de l’Oficina per a establir els criteris que evitarien l’anomenat *vendor lock-in* o dependència tecnològica, de manera que fora senzill canviar de proveïdor quan siga necessari, una vegada s’estiguen utilitzant les seues solucions en el núvol. També s’ha avançat en el control econòmic d’estes solucions i en la definició dels indicadors que permetran adoptar decisions en el futur.

***Firewalls* i bases de dades**

D’altra banda, en 2025, han començat a instal·lar-se els nous tallafocs (*firewalls*) de seguretat dels CPD per a garantir l’accés segur als servicis informàtics allotjats en els centres de dades. El projecte té una duració de quatre anys.

Balfagón ha posat l’accent en el fet que els atacs als sistemes de les administracions “són continus i cada vegada més intel·ligents i complexos, per la qual cosa resulta essencial disposar de sistemes actualitzats de seguretat, amb capacitat de còmput i d’amplada de banda”.

Finalment, este últim any s’ha renovat la contractació de llicències i servicis d’Oracle per a garantir l’actualització contínua i el suport especialitzat per a quasi totes les bases de dades sobre les quals funcionen les aplicacions informàtiques que desenrotlla la DGTIC per a la Generalitat.

En l’actualitat, en els CPD de la Generalitat residixen un conjunt de productes basats en tecnologia Oracle que alberguen servicis de missió crítica d’àmbit sectorial i corporatiu per a l’Administració valenciana. Oracle és el principal gestor de bases de dades en sistemes d’informació de l’àmbit judicial, educatiu, tributari, d’agricultura, cultura i en sistemes comuns de gran criticitat com l’administració electrònica, la firma electrònica, la gestió de l’autenticació i autorització, la gestió documental i la gestió d’expedients, entre altres.

Fecha: 25/12/2025